
Uznesenie Okresný súd Vranov nad Topľou v právnej veci manželky (navrhovateľky): A. B., nar. XX.XX.XXXX, bytom C. D. XXX proti manželovi, ktorý návrh nepodal ( odporca): E. B., nar. XX.XX.XXXX, bytom C. D. XXX za účasti mal. detí: mal. E. B., nar. XX.XX.XXXX a mal. F. B., nar. XX.XX.XXXX, bytom pri rodičoch, zastúpené kolíznym opatrovníkom Úradom práce, sociálnych vecí a rodiny vo Vranove nad Topľou, odbor sociálnych vecí a rodiny, oddelenie sociálnoprávnej ochrany detí a sociálnej kurately, so sídlom Námestie slobody 5, Vranov nad Topľou v konaní o rozvod manželstva a úpravu práv a povinností rodičov na čas po rozvode o nariadenie neodkladného opatrenia, t a k t o rozhodol: Súd konanie o nariadenie neodkladného opatrenia z a s t a v u j e. odôvodnenie: 1. Navrhovateľka sa podaným návrhom doručeným súdu dňa 21. 07. 2025 domáhala rozvodu manželstva a úpravy práv a povinností rodičov na čas po rozvode. 2. Podaním doručeným súdu dňa 06. 08. 2025 sa navrhovateľka domáhala nariadenia neodkladného opatrenia, ktorým by súd dočasne zveril mal. E. B., nar. XX. XX. XXXX a mal. F. B., nar. XX. XX. XXXX do jej osobnej starostlivosti a otca zaviazal platením výživného vo výške 200 eur na jedno dieťa mesačne. Zároveň žiadala upraviť styk otca s deťmi. 3. Podaním doručeným súdu dňa 28. 08. 2025 navrhovateľka zobrala návrh na nariadenie neodkladného opatrenia späť z dôvodu dohody medzi rodičmi ohľadom neodkladného opatrenia. 4. Kolízny opatrovník v podaní doručenom súdu dňa 28. 08. 2025 uviedol, že matka sa pri pohovore vyjadrila, že aktuálne ostáva žiť v spoločnom rodinnom dome. V dohľadnej dobe sa plánuje presťahovať do obce Malá Domaša. Maloletý E. nastupuje v novom školskom roku do 3. ročníka ZŠ v Ondavských Matiašovciach. Maloletá F. nastupuje do MŠ v Ondavských Matiašovciach. Z uvedených dôvodov sa preto matka rozhodla návrh o nariadenie neodkladného opatrenia vo veci úpravy práv a povinností k mal. deťom vziať späť. 5. Podľa § 29 ods. 1 zákona č. 161/2015 Z. z. Civilného mimosporového poriadku (ďalej len ,,CMP“), navrhovateľ môže počas konania zobrať návrh na začatie konania späť, a to celkom alebo sčasti. Ak je návrh vzatý späť celkom, súd konanie zastaví. Ak je návrh vzatý späť sčasti, súd konanie v tejto časti zastaví. 6. V zmysle § 29 ods. 2 CMP, súd konanie nezastaví, ak sa mohlo začať aj bez návrhu a je potrebné v konaní pokračovať. 7. V zmysle § 29 ods. 3 CMP, súd konanie nezastaví, ak niektorý z účastníkov so späťvzatím návrhu z vážnych dôvodov nesúhlasí.
8. Podľa § 2 ods. 1 CMP, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 9. Podľa článku 3 ods. 1 CMP, ak sa právna vec nedá prejednať a rozhodnúť na základe výslovného ustanovenia tohto zákona, právna vec sa posúdi podľa toho ustanovenia tohto alebo iného zákona, ktoré upravuje právnu vec čo do obsahu a účelu najbližšiu posudzovanej právnej veci. 10. Podľa článku 11 ods. 1 CMP, súd postupuje a rozhoduje v súlade s platnými a účinnými právnymi predpismi pri zohľadnení ich vzájomného vzťahu a v súlade so základnými princípmi tohto zákona. 11. Podľa článku 12 CMP, súd postupuje v konaní tak, aby vec bola čo najrýchlejšie prejednaná a rozhodnutá, predchádza zbytočným prieťahom, koná hospodárne a bez zbytočného a neprimeraného zaťažovania účastníkov konania a iných osôb. 12. Podľa § 324 ods. 1 Civilného sporového poriadku ( ďalej len CSP), pred začatím konania, počas konania a po jeho skončení súd môže na návrh nariadiť neodkladné opatrenie. 13. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 15. Podľa § 328 ods. 2 prvá veta CSP, súd o návrhu na nariadenie neodkladného opatrenia rozhodne najneskôr do 30 dní od doručenia návrhu na nariadenie neodkladného opatrenia, ktorý spĺňa náležitosti podľa § 326. 14. Podľa § 58 ods. 1 CMP, o nároku na náhradu a o výške trov konania rozhoduje súd v rozhodnutí, ktorým sa konanie končí. 15. Vzhľadom na to, že navrhovateľka zobrala svoj návrh na nariadenie neodkladného opatrenia späť, súd konanie o nariadenie neodkladného opatrenia zastavil. Súd tak rozhodol aj bez zaslania späťvzatia návrhu na nariadenie neodkladného opatrenia na vyjadrenie z dôvodu že podľa § 328 ods. 2 CSP súd o návrhu na nariadenie neodkladného opatrenia musí rozhodnúť najneskôr do tridsiatich dní od doručenia návrhu. Návrh na nariadenie neodkladného opatrenia bol súdu doručený dňa 6.8.2025 a lehota na rozhodnutie súdu končila dňa 03.09.2025. do tejto lehoty by sa súdu nepodarilo doručiť späťvzatie a vyčkať na vyjadrenie. Naviac súd dodáva, že ide o osobitné konanie, návrh na nariadenie neodkladného opatrenia, aj z obsahu späťvzatia návrhu na nariadene neodkladného opatrenia vyplýva, že dôvody na nariadenie neodkladného opatrenia odpadli a takýto záver vyplýva aj zo správy kolízneho opatrovníka. predmetom konania ďalej už bude konanie o rozvod manželstva a úpravu práv a povinností rodičov na čas po rozvode. 16. O trovách konania súd rozhodne v konečnom rozhodnutí ako to vyplýva z § 58 CMP. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na tunajšom súde, písomne. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní.

